Marju Lauristin

Marju Lauristin (født 1940) er en estisk politiker og mediesosiolog. Hun var blant lederne i Folkefronten, som medvirket til Estlands løsrivelse fra Sovjetunionen under den syngende revolusjonen. Lauristin har vært medlem av både Estlands riksdag og Europaparlamentet, som representant for Det sosialdemokratiske partiet.

Liv og virke 
Hun er datter av to ekskluderte kommunister, Johannes og Olga Lauristin. Faren døde mens hun var spedbarn, muligens myrdet av NKVD. Moren giftet seg på nytt med kommunisten Hendrik Allik, som ble ekskludert og sendt i Gulag-leir. Marju Lauristin vokste for det meste opp i Tallinn sammen med moren og sin seks år yngre halvbror Jaak Allik.

Hun studerte journalistikk og sosiologi ved Statsuniversitetet i Tartu og Statsuniversitetet i Moskva og tok doktorgraden i 1976. Hun var med på å bygge opp et forskningsmiljø for mediesosiologi i Tartu, men hadde begrensede muligheter til å samarbeide med utenlandske forskere i sovjettiden. Hun ble professor i 1995 og emeriterte i 2021, over 80 år gammel.

Hun var medlem av Sovjetunionens kommunistiske parti, men tok tidlig avstand fra den doktrinære kommunismen. I 1980 var Lauristin blant de 80 estiske intellektuelle som undertegnet en protest mot russifiseringspolitikken i Den estiske sosialistiske sovjetrepublikk. I 1988 stilte hun seg, sammen med Edgar Savisaar, i spissen for å danne Folkefronten. De ønsket egentlig å reformere kommunistpartiet innenfra, men utviklet seg til en demokratisk opposisjonsbevegelse.

Ved de delvis frie valgene i 1989 ble Lauristin valgt inn i Sovjetunionens folkekongress, og i 1990 ble hun valgt inn i Det øverste sovjet i Den estiske sosialistiske sovjetrepublikk, som straks vedtok en overgangsperiode til nasjonalt og demokratisk styre. Fra 1992 til 1994 var Lauristin sosialminister i den første parlamentariske regjeringen i det uavhengige Estland. Hun var medlem av Estlands riksdag i periodene 1992–1995 og 1999–2003.

Fra 2014 til 2017 var Lauristin medlem av Europaparlamentet. Hun var nestleder i den sosialdemokratiske parlamentsgruppen (S&D).

Referanser

Eksterne lenker 
 

Estiske politikere
Medlemmer av Europaparlamentet